मान बोले- IPL क्रिकेटर से 2 करोड़ मांगे; चन्नी ने कहा- नौकरी के बदले मेरी बदनामी का सौदा
Punjab Chief Minister Bhagwant Mann मीडिया के सामने पेश कर दिया जिसने पूर्व CM चरणजीत चन्नी के भतीजे पर नौकरी के बदले में 2 करोड़ रुपए मांगने का
पंजाब में IPL क्रिकेटर को नौकरी के नाम पर 2 करोड़ की रिश्वत के मुद्दे पर CM भगवंत मान और पूर्व CM चरणजीत चन्नी में जबरदस्ती जुबानी जंग छिड़ गई है। बुधवार को CM मान ने चंडीगढ़ में कॉन्फ्रेंस कर कहा कि IPL में पंजाब की टीम से जुड़े जसइंदर सिंह को नौकरी देने के नाम पर चन्नी के भतीजे ने 2 करोड़ मांगे। मान क्रिकेटर जसइंदर व उसके पिता मनजिंदर सिंह को भी साथ में लाए।
इसके एक घंटे बाद चन्नी भी चंडीगढ़ में ही मीडिया के सामने आ गए। चन्नी ने कहा कि CM भगवंत मान उन्हें बदनाम कर रहे हैं। उनके परिवार का जीना हराम कर दिया है। मुझे मेंटली टॉर्चर किया जा रहा है। लगता है सीएम मान ने जसइंदर से नौकरी के बदले मेरी बदनामी का सौदा किया है।
पहले पढ़िए..ये विवाद कैसे शुरू हुआ
असल में CM भगवंत मान ने संगरूर में रैली में कहा- मैं हिमाचल में IPL मैच देखने गया था। वहां एक क्रिकेटर ने बताया कि चन्नी के CM रहते भतीजे ने नौकरी के लिए 2 करोड़ मांगे। इसके जवाब में चन्नी चमकौर साहिब के गुरुद्वारा कत्लगढ़ साहिब पहुंचे। वहां चन्नी ने कहा कि यदि मैंने किसी से भी एक पैसा लिया हो तो मेरा कुछ न रहे। चन्नी ने कहा था कि सूबे के मुख्यमंत्री ने उनके पीछे विजिलेंस लगा रखी है। वह किसी भी तरीके से उन्हें जेल से डालना चाहते हैं।
आज CM भगवंत मान ने प्रेस कॉन्फ्रेंस में ये खुलासा किया
रिश्वत नहीं दी तो नौकरी नहीं मिली
CM भगवंत मान ने कहा- चन्नी के तत्कालीन प्रमुख सचिव हुसन लाल ने क्रिकेटर के बारे में उन्हें (पूर्व मुख्यमंत्री को) जानकारी दी थी। चन्नी मामले को कैबिनेट की बैठक में मंजूरी के लिए लाने के लिए तैयार हो गए थे, लेकिन जसइंदर को जशन से मिलने के लिए कहा था। जसइंदर और उसके पिता चन्नी के भतीजे से मिले तो उसने नौकरी के लिए दो करोड़ रुपए की मांग की। जब उन्होंने पैसे देने पर असमर्थता जताई तो नौकरी नहीं दी गई।
क्रिकेटर को B ग्रेडिंग दी गई
CM मान ने कहा- खेल विभाग द्वारा जसइंदर को बी ग्रेडिंग दी गई थी। उसने खेल वर्ग के मुकाबले 198.5 अंक प्राप्त किए जबकि खेल वर्ग में की कटऑफ ​​​​​132.5 अंक थे। जसइंदर को जनरल वर्ग में माना गया जबकि उन्होंने खेल कोटा के तहत आवेदन किया था।
नौकरी के लिए राजी थे कैप्टन
जसइंदर ने पहले तत्कालीन मुख्यमंत्री कैप्टन अमरिंदर सिंह से मुलाकात की थी। जिनके ओएसडी एमपी सिंह ने उन्हें पूरा मामला पढ़कर सुनाया था। कैप्टन ने संबंधित अधिकारियों को इस मामले को देखने और मंजूरी के लिए कैबिनेट के समक्ष रखने को कहा था। भगवंत मान ने कहा कि इससे पहले कैप्टन को पद से हटाकर चन्नी को मुख्यमंत्री बनाया गया था। जिसके बाद नौकरी के बदले पैसे का गंदा खेल शुरू हो गया।अब राज्य सरकार जसइंदर को निर्धारित मापदंड के अनुसार नौकरी देगी।
क्रिकेटर के पिता की चन्नी संग तस्वीरें दिखाई
CM भगवंत मान ने पूर्व CM चन्नी के साथ जसइंदर व उसके पिता की तस्वीरें दिखाई। CM ने कहा कि चन्नी खुद फैसला कर लें कि इस फोटो में वे हैं या नहीं। मान ने कहा- पहली बार जब ये मामला उठाया तो चन्नी ने गुरुद्वारे जाकर श्री गुरु ग्रंथ साहिब के सामने सफाई दी और फिर प्रेस कॉन्फ्रेंस करके दावा किया था कि वह कभी किसी खिलाड़ी या उसके परिवार से नहीं मिले। इन फोटोज ने चन्नी के झूठ की पोल खोल दी है।भगवंत मान ने मनजिंदर सिंह और चन्नी की मुलाकात की फोटो के अलावा उस दिन के प्रोग्राम का इन्विटेशन लेटर भी मीडिया को दिखाया।
क्रिकेटर के पिता के चन्नी पर 2 आरोप
1. 10 मिनट मुलाकात हुई, भतीजे ने गाड़ी में हिसाब करने को कहा
क्रिकेटर जसइंदर के पिता मनजिंदर सिंह ने कहा कि उनकी मोहाली में 9 नवंबर 2021 को तत्कालीन मुख्यमंत्री चरणजीत चन्नी से 10 मिनट मुलाकात हुई थी। तब चन्नी के साथ तत्कालीन डिप्टी सीएम ओपी सोनी और पूर्व मंत्री बलबीर सिद्धू भी थे। मनजिंदर ने कहा- मैं 2 लाख रुपए देने के लिए जब चन्नी के भतीजे जश्न से मिला तो उसने गाड़ी में चलकर हिसाब करने को कहा। मैंने कहा कि पैसे तो मेरी जेब में ही है। ये सुनकर जश्न ने पूछा कि कितने हैं तो मैंने बताया कि 2 लाख रुपए हैं।
2. चन्नी बाहर आकर बोले- तुम्हारा बेटा ओलिंपिक मेडल लेकर आया है क्या?
मनजिंदर ने कहा- मेरी बात सुनकर जश्न कमरे में बैठे CM चरणजीत चन्नी से मिलने चला गया। मैं कुछ लोगों के साथ उनके दफ्तर के बाहर ही खड़ा रहा। थोड़ी देर बाद चन्नी खुद कमरे से निकल कर बाहर आए और सबके सामने मुझे जलील करना शुरू कर दिया। चन्नी कह रहे थे कि तुम्हारा लड़का कौन सा ओलिंपिक मेडल लेकर आया है? मुख्यमंत्री के मुंह से इस तरह के जलालत भरे शब्द सुनकर मैं स्तब्ध रह गया। मनजिंदर सिंह ने कहा कि हमारे इलाके के कांग्रेसी विधायक बलबीर सिंह सिद्धू उस समय मौके पर ही मौजूद थे। यह सारा घटनाक्रम उनके सामने ही हुआ था। इस बारे में उनसे भी पूछा जा सकता है।
अब पढ़िए CM भगवंत मान को चन्नी का जवाब
भांजे से भतीजे तक पहुंच गए
पूर्व CM चरणजीत चन्नी बोले- मुझे बदनाम करने की साजिश रची जा रही है। CM बार-बार स्टेटमेंट बदल रहे हैं। पहले कह रहे थे कि भांजे हनी ने पैसे मांगे थे, अब भतीजे जश्न पर पहुंच गए। मेरे छोटे भाई की पूरी फैमिली डाक्टर है। भतीजा भी डॉक्टर है। जश्न MD कर रहा है।
CM मान ने नौकरी के बदले मेरी बदनामी की शर्त रखी
मुझे लगता है कि जसइंदर भगवंत मान के पास आया होगा और नौकरी की बात की होगी। भगवंत मान ने उसे कहा होगा कि चन्नी को बदनाम करना होगा। जिसके बाद मेरे खिलाफ यह साजिश रची गई है। सीएम मान ने पत्र भी दिखाया है। जिसमें उन्होंने कहा कि जसइंदर ने इस मामले को लेकर मार्च 2021 में हाईकोर्ट में याचिका दायर की थी। जहां उसकी याचिका को हाईकोर्ट ने खारिज कर दिया था। इसके सबूत भी उन्होंने पेश किए।
मैंने किसी को भांजे या भतीजे को मिलने को नहीं कहा
चन्नी ने कहा- मैंने कभी भी किसी व्यक्ति को नौकरी देने के दौरान यह नहीं कहा कि मेरे भतीजे या भांजे को मिल लो। मैंने कभी झूठी सौंगध नहीं खाई। चन्नी के भतीजे जश्न ने कहा- मैं जसइंदर को नहीं जानता। न ही उससे कभी मिला। यह सब बातें झूठ हैं।